**Informatīvais ziņojums**

**„Par saskaņoto objektu un teritoriju noteikšanu Latvijas Republikas valdības un Kanādas valdības, ko pārstāv Kanādas Nacionālās aizsardzības departaments un Kanādas bruņotie spēki, saprašanās memoranda par paplašinātu partnerību aizsardzības jomā un drošības sadarbību izpildei”**

Latvijas Republikas valdības un Kanādas valdības, ko pārstāv Kanādas Nacionālās aizsardzības departaments un Kanādas bruņotie spēki, saprašanās memorands par paplašinātu partnerību aizsardzības jomā un drošības sadarbību (turpmāk – Saprašanās memorands) tika parakstīts 2018. gada 7. februārī un stājās spēkā 2018. gada 27. aprīlī.

Saprašanās memoranda II panta 6. punkts nosaka, ka saskaņotie objekti un teritorijas ir objekti un teritorijas Latvijā, ko Latvijas valdība var nodrošināt un kas ir savstarpēji Saprašanās memoranda Dalībnieku pilnvarotu pārstāvju noteiktas un kurām Kanādas bruņotajiem spēkiem, Kanādas valdības līgumdarba izpildītājiem, apgādājamiem un citām personām saskaņā ar vienošanos ir tiesības piekļūt un izmantot atbilstoši Saprašanās memorandam. Saprašanās memorands paredz Kanādas spēkiem iespēju uzturēties un brīvi piekļūt saskaņotajiem objektiem un teritorijām Latvijā pēc abpusējas vienošanās, kā arī atļauj Kanādas spēkiem veikt būvdarbus šajos objektos. Piekļuves tiesības var būt ekskluzīvas vai dalītas un to apjomu paredzēts noteikt atkarībā no telpu atrašanās vietas un to izmantošanas veida.

Saprašanās memorandā nav noteikti konkrēti saskaņotie objekti un teritorijas, kā arī nav norīkoti pilnvarotie pārstāvji, kuri ir tiesīgi šādus saskaņotos objektus un teritorijas noteikt.

2019. gada 4. jūnijā Kanādas bruņoto spēku Apvienoto operāciju pavēlniecība iesniedza Aizsardzības ministrijai vēstuli ar lūgumu saskaņā ar Saprašanās memoranda III pantu noteikt šādus saskaņotos objektus un teritorijas:

a) Ādažu militārā bāze;

b) Latvijas Nacionālo bruņoto spēku Apvienotais štābs;

c) Latvijas Nacionālo bruņoto spēku Štāba bataljons.

Vienlaikus Kanādas bruņotie spēki savā vēstulē informē, ka Kanādas puses pārstāvis, kurš ir pilnvarots noteikt, paplašināt vai papildināt saskaņoto objektu un teritoriju sarakstu, ir Kanādas Apvienoto operāciju pavēlniecības Atbalsta ģenerāldirektors.

Lai nodrošinātu Saprašanās memoranda sekmīgu izpildi, nepieciešams norīkot Latvijas puses pilnvaroto pārstāvi Kanādas puses ierosināto saskaņoto objektu un teritoriju noteikšanai, kā arī šādu objektu un teritoriju saraksta paplašināšanai vai papildināšanai nākotnē, ja radīsies tāda nepieciešamība turpmākās sadarbības laikā Saprašanās memoranda ietvaros. Ņemot vērā to, ka iepriekš minētie saskaņotie objekti un teritorijas ir Latvijas aizsardzības resora īpašumā esoši objekti, par Latvijas puses pilnvaroto pārstāvi ir nosakāma Aizsardzības ministrija.

Saprašanās memorands paredz, ka Latvijas valdības pilnvarots pārstāvis ir tiesīgs veikt pārbaudes par saskaņotajos objektos un teritorijās veiktajiem būvdarbiem, vienlaikus sniedzot atbalstu Kanādas bruņotajiem spēkiem šo pasākumu veikšanā, kā arī sekmējot Kanādas bruņoto spēku atbalstam nepieciešamo piekļuvi citiem objektiem un teritorijām.

Pēc Latvijas puses pilnvarotā pārstāvja noteikšanas, Aizsardzības ministrija nosūtīs Kanādas pusei atbildes vēstuli, kas kopā ar Kanādas bruņoto spēku Apvienoto operāciju pavēlniecības vēstuli veidos vienošanos, kas noslēgta vēstuļu apmaiņas ceļā.

Ministru prezidenta biedrs,

aizsardzības ministrs Artis Pabriks

Signe Šadurska

Signe.Sadurska@mod.gov.lv;

tālr. 67335247